Българите пътуват повече от National Geographic България
Българите пътуват повече.
През второто тримесечие на 2017 г. 1 149.8 хил. български граждани са реализирали туристически пътувания. Преобладаващата част от тях - 83.6%, са пътували само в страната, 13.5% - само в чужбина, а 2.9% са пътували както в страната, така и в чужбина.
В сравнение със същото тримесечие на 2016 г. общият брой на пътувалите лица на възраст 15 и повече навършени години нараства с 26.5%, като пътувалите само в страната се увеличават с 31.1%, пътувалите само в чужбина - с 8.9%, а броят на пътувалите в страната и чужбина - с 0.3%.
През второто тримесечие на 2017 г. най-много туристически пътувания са реализирани от българите на възраст 25 - 44 години (43.5% от всички пътували лица). Във всички възрастови групи преобладава относителният дял на пътуванията в страната, като най-висок е този дял при лицата на възраст 65 и повече навършени години - 86.8% от пътувалите в тази възрастова група.
При пътуванията в чужбина делът на пътувалите лица на възраст 45 - 64 години е най-голям - 16.5% от пътувалите в съответната възрастова група. По-голямата част от туристическите пътувания на лицата на възраст 15 и повече навършени години както в страната, така и в чужбина са били с цел „почивка и екскурзия”, посочени съответно от 45.0 и 71.4% от тях.
През второто тримесечие на 2017 г. като самостоятелни са били регистрирани 1 577.7 хил., или 89.3% от общия брой лични пътувания. Относителният дял на самостоятелните пътувания без резервация в страната е 93.9%, а на тези в чужбина - 55.8%.
В структурата на разходите по видове с най-голям относителен дял в страната са тези за храна - 38.2%, докато в чужбина са разходите за транспорт - 32.9%. През второто тримесечие на 2017 г. средният разход при пътуване с лична цел на едно лице на възраст 15 и повече навършени години е 183.41 лв. в страната и 497.67 лв. в чужбина. Същевременно разходите на едно лице за професионално пътуване са средно 154.76 лв. в страната и 1 099.35 лв. в чужбина. /БГНЕС